<classify> Matokeo hayo yanaifanya Yanga izidi kujichimbia kileleni ikiwa na pointi 46 huku bingwa mtetezi Azam ikiwa nafasi ya pili na pointi 37 na nafasi ya tatu inashikwa na Simba yenye pointi 35.Yanga inahitaji ushindi wa mechi mbili kutangaza ubingwa kwani itafikisha pointi 58 ambazo hazitafikiwa na Azam hata akishinda mechi zote sita zilizosalia.Yanga ilianza mechi ya jana kwa kasi huku washambuliaji wake wakionekana wenye uchu wa mabao kama ilivyokuwa Jumatano iliyopita ambapo iliifunga Coastal Union ya Tanga mabao 8-0.Wawakilishi hao wa Tanzania kwenye michuano ya kimataifa, waliandika bao la kwanza katika dakika ya 18 mfungaji akiwa Kpah Sherman aliyefunga kwa shuti kali ndani ya eneo la hatari baada ya mpira uliokuwa umepigwa na Amissi Tambwe kuwababatiza mabeki wa Mbeya City.Bao hilo liliongeza kasi ya mchezo kwa timu zote mbili lakini Salum Telela aliifungia Yanga bao la pili katika dakika ya 37 baada ya kupiga shuti kali lilowababatiza mabeki wa Mbeya City na kumpoteza kipa Hanington Kalyesubula.Mbeya City ambao Jumatano iliyopita walitoka sare ya 1-1 na Azam FC kwenye uwanja wa Azam Complex, walikuja juu na kufanikiwa kupata bao la kufutia machozi dakika ya 39, akiunganisha pasi ya Raphael Alpha.Dakika nne baada ya kuanza kipindi cha pili nahodha wa Yanga, Nadir Haroub aliifungia timu yake bao la tatu akiunganisha kwa kichwa mpira wa adhabu ndogo uliokuwa umepigwa na Haruna Niyonzima dakika ya 49.Mbeya City inayoshiriki ligi kwa msimu wa pili, ililazimika kucheza pungufu baada ya mwamuzi Mathew Akrama wa Mwanza kumtoa kwa kadi nyekundu Felix kwa kumchezea rafu Telela katika dakika ya 53.Rafu hiyo ilimfanya Telela kushindwa kuendelea na kulazimika kutolewa nje na nafasi yake kuchukuliwa na Hassan Dilunga katika dakika ya 61.Dakika ya 21, Sherman alikosa bao baada ya shuti lake kupanguliwa na kipa wa Mbeya City, Kalyesubula.  <topic>: michezo 